[{"text_idx": "#000000", "text": "HafanLlywodraethuCyrff LlywodraethuPapurau llywodraethuCyrff CynghoriCysylltwch a\u0302 niCymraegEnglish"}, {"text_idx": "#000004", "text": "Yn Ystyried Buddsoddi?Chwilio am Fuddsoddiad?"}, {"text_idx": "#000005", "text": "Y Newyddion DiweddarafDigwyddiadau ar y gweill"}, {"text_idx": "#000007", "text": "Bron i flwyddyn ar o\u0302l y digwyddiad hanesyddol o lofnodi i gefnogi clwstwr lled-ddargludydd cyfansawdd cyntaf y byd yn ne-ddwyrain Cymru, fe ddangoswyd i aelodau Cabinet Prifddinas-Ranbarth Caerdydd heddiw (y 26ain o Fawrth) sut mae cyllid y Fargen Ddinesig wedi\u2019i fuddsoddi."}, {"text_idx": "#000008", "text": "Cynhaliodd y 10 o arweinwyr cynghorau Prifddinas-Ranbarth Caerdydd un o\u2019u cyfarfodydd ffurfiol rheolaidd yn Newport Wafer Fab (NWF), lle y gwnaethant hefyd ddysgu am Ffowndri\u2019r lled-ddargludydd cyfansawdd yng Nghasnewydd \u2013 CS Connected \u2013 a\u2019r cyfleoedd y bydd hyn yn eu cynnig i ranbarth de-ddwyrain Cymru, a sut mae\u2019u buddsoddiad wedi\u2019i ddefnyddio. Wedyn, fe wnaeth taith o amgylch y Ffowndri gerllaw ddangos y cynnydd sydd wedi\u2019i wneud."}, {"text_idx": "#000009", "text": "Fis Mai diwethaf, fe gytunodd y Cabinet Rhanbarthol i gyfrannu \u00a338.5 miliwn o Gronfa Buddsoddi Ehangach Bargen Ddinesig Prifddinas-Ranbarth Caerdydd tuag at y gwaith gan IQE ccc o sefydlu cyfleuster arloesol mawr fel angor yn y rhanbarth ar gyfer cynhyrchu lled-ddargludyddion cyfansawdd o safon uchel."}, {"text_idx": "#000010", "text": "Y llofnodi oedd y buddsoddiad cyntaf o\u2019i fath ers y llofnodwyd rhaglen Bargen Ddinesig Prifddinas-Ranbarth Caerdydd gwerth \u00a31.2 biliwn yn ffurfiol ar y 1af o Fawrth, 2017."}, {"text_idx": "#000011", "text": "Y nod yw cynorthwyo\u2019r gwaith o ddatblygu CS Connected \u2013 clwstwr diwydiannol lled-ddargludydd cyfansawdd yn y rhanbarth \u2013 sydd a\u0302\u2019r potensial i drosoli gwerth \u00a3375 miliwn o fuddsoddiad gan y sector preifat, creu hyd at 2,000 o swyddi sgiliau uchel, dychwelyd elw\u2019r buddsoddiad i\u2019w ddefnyddio ar gynlluniau rhanbarthol eraill, a chreu cannoedd yn rhagor o swyddi yn y clwstwr cadwyn gyflenwi ehangach."}, {"text_idx": "#000012", "text": "Ers y llofnodi, mae IQE wedi profi twf sylweddol ac mae eisoes yn recriwtio ar gyfer mwy na 50 o swyddi yn y safle yng Nghasnewydd, sy\u2019n dynodi twf cadarnhaol y clwstwr Lled-ddargludydd Cyfansawdd yn y rhanbarth."}, {"text_idx": "#000013", "text": "Dywedodd y Dr Drew Nelson, sylfaenydd a Phrif Swyddog Gweithredol IQE ccc: \u201cMae lled-ddargludyddion cyfansawdd yn cyflym ddiffinio technolegau\u2019r 21ain ganrif, ac mae Cymru yn y sefyllfa unigryw i fod wrth graidd a chalon y sector diwydiant uwch-dechnoleg byd-eang hwn. Bydd y cyfleuster lled-ddargludydd cyfansawdd pwrpasol rhwng Caerdydd a Chasnewydd yn gweithredu fel elfen allweddol o\u2019r clwstwr cynyddol sydd eisoes yn cyfnerthu enw da Cymru am arweinyddiaeth mewn technoleg. Mae\u2019r fenter yn enghraifft ddisglair o\u2019r hyn y gellir ei gyflawni drwy gydweithredu."}, {"text_idx": "#000014", "text": "\u201cMae\u2019r deg cyngor sy\u2019n ffurfio Prifddinas-Ranbarth Caerdydd, ynghyd a\u0302 Llywodraethau Cymru a\u2019r Deyrnas Unedig, wedi gweithio\u2019n agos a\u0302 sefydliadau academaidd a diwydiant i adeiladu seilwaith arloesol fydd yn cefnogi ac yn meithrin y rhanbarth fel gwir gyfranogwr byd-eang mewn technolegau newydd a thechnolegau sydd ar ddod. Bydd y cyfleuster yn dod yn sylfaen i nifer o weithgareddau sy\u2019n gysylltiedig a\u0302 lled-ddargludyddion cyfansawdd, yn cynnwys IQE, lle y disgwyliwn ehangu\u2019n gallu cynhyrchu yn gyflym i ateb y galw cynyddol am ein technoleg.\u201d"}, {"text_idx": "#000015", "text": "Newport Wafer Fab yw Ffowndri Clwstwr CS, sy\u2019n darparu gwasanaeth cynhyrchu lled-ddargludyddion cyflym a hyblyg mewn campws uwch-dechnoleg, a dyma ganolfan lled-ddargludyddion mwyaf y Deyrnas Unedig."}, {"text_idx": "#000017", "text": "\u201cBydd y dechnoleg CS hon yn pweru llawer o ddatblygiadau\u2019r genhedlaeth nesaf, megis 5G ac IoT (y rhyngrwyd pethau). Rydym wrth ein bodd o fod yn cynnal cyfarfod Cabinet Prifddinas-Ranbarth Caerdydd yn Wafer Casnewydd.\u201d"}, {"text_idx": "#000019", "text": "Dywedodd y Cynghorydd Peter Fox, Arweinydd Cyngor Sir Fynwy a Dirprwy Gadeirydd Cabinet Rhanbarthol Bargen Ddinesig Prifddinas-Ranbarth Caerdydd: \u201cNi ddylid tanbrisio\u2019r cyfle y mae\u2019r buddsoddiad yn ei greu i helpu i sefydlu clwstwr lled-ddargludydd cyfansawdd cyntaf y byd yn ne-ddwyrain Cymru. Mae ganddo\u2019r potensial i osod ein rhanbarth wrth graidd y sector arloesol hwn, ac fe fydd yn golygu bod yn rhaid datblygu ac integreiddio cadwyn gyflenwi lled-ddargludyddion cyfansawdd yn Ne Cymru, gyda\u2019r buddion economaidd a chymdeithasol a ddaw gyda hynny.\u201d"}, {"text_idx": "#000020", "text": "Dywedodd y Cynghorydd Anthony Hunt, Arweinydd Cyngor Bwrdeistref Sirol Torfaen a Chyd-arweinydd ar bortffolio busnes ac arloesi Bargen Ddinesig Prifddinas-Ranbarth Caerdydd: \u201cCaiff buddion clystyrau eu deall yn iawn, gyda Dyffryn Silicon yn yr UDA yn enghraifft o fri. Yn wir, mae yna glystyrau lled-ddargludyddion ledled Ewrop, sef o amgylch Eindhoven, Dresden, Leuven a Grenoble. Fodd bynnag, fe seilir y rhain ar dechnolegau silicon, a chan hynny mae yna gyfle unigryw i Gymru sefydlu clwstwr lled-ddargludyddion cyfansawdd cyntaf y byd gan sefydlu\u2019n hunain ar flaen y gad o ran technoleg lled-ddargludyddion cyfansawdd yn fyd-eang.\u201d"}]